

### Hospodárska a sociálna rada

### Slovenskej republiky

##  Bratislava 13.4.2016

 Číslo záznamu: 16869/2016

**Z Á Z N A M pre pamäť**

**z neformálneho rokovania  Hospodárskej a sociálnej rady**

**Slovenskej republiky konaného dňa 13.4.2016**

Miesto konania : Úrad vlády SR

Prítomní: podľa prezenčnej listiny

Rokovanie viedol: Robert Fico, predseda vlády SR

**Program:**

1. Návrh Programového vyhlásenia vlády SR na 2016-2020

Rokovanie otvoril a viedol predseda vlády SR pán Fico, ktorý privítal prítomných a poďakoval sociálnym partnerom za účasť na dnešnom rokovaní k Programovému vyhláseniu vlády SR (PVV SR). Vláda SR chcela potvrdiť, že sociálny dialóg zostane naďalej pracovnou metódou aj tejto vlády, ktorá je historickým prejavom národného kompromisu. Konštatoval, že atmosféra v koalícii je veľmi konštruktívna. Všetky dôležité rozhodnutia budú predmetom rokovania tripartity, niektoré aj Rady solidarity. Ďalej poďakoval sociálnym partnerom za participáciu pri príprave PVV SR a osobné konzultácie s rezortmi. Ospravedlnil krátkosť času na posúdenie PVV SR a to z dôvodu časovej tiesni, lebo po skončení dnešného rokovania bude PVV SR schvaľované vo vláde SR a 18.4.2016 by mala PVV SR schvaľovať NR SR. Informoval, že hneď po vyslovení dôvery vláde budú vymenovaní zástupcovia štátu HSR SR a uviedol, že rada by mala byť opäť vedená Jánom Richterom. Predseda vlády zhrnul, že PVV SR je orientované na 4 politiky:

* podpora nových pracovných miest, boj proti nezamestnanosti,
* odstraňovanie regionálnych rozdielov,
* boj proti korupcii a netransparentnému správaniu,
* funkčný štát (verejná služba, štátna služba).

Nie menej dôležitá je aj príprava na Predsedníctvo EÚ, ktorému SR predsedá.

Predseda vlády SR ďalej uviedol aj niektoré konkrétne opatrenia napr. od 1.9.2016 navýšenie platov v školstve o 6 % a od januára 2018 ďalšie zvyšovanie. Konštatoval, že nechce podrobne rozoberať pasáže z PVV SR, skôr chce predstaviť nových členov vlády a očakáva zaujatie stanoviska od každého sociálneho partnera.

V diskusii sa vyjadrila aj podpredsedníčka vlády a ministerka spravodlivosti SR pani Žitňanská, ktorá potvrdila korektný prístup pri príprave PVV SR. Chce priniesť zvýšenie funkčnosti súdov, má ambície prijať antikorupčné opatrenia...

Ďalej sa vyjadril minister financií pán Kažimír, ktorý chce pokračovať v cieľoch ozdravovania verejných financií, dodržiavanie fiškálnej disciplíny. Vyrovnané hospodárenie je posunuté na rok 2019. Informoval o znižovaní daní z príjmu právnických osôb, daňových licenciách a tiež, že zostávajú selektívne dane.

Minister práce, sociálnych vecí a rodiny SR pán Richter uviedol, že toto neformálne rokovanie sa uskutočnilo na žiadosť sociálnych partnerov na úrovni HSR SR a nie na Rade solidarity, ktorá je poradným orgánom premiéra. Očakáva, že PVV SR nájde u sociálnych partnerov určitý stupeň podpory. Vláda je opäť pripravená viesť so sociálnymi partnermi intenzívny sociálny dialóg so snahou dospieť k dohode. Pokúsime sa o to, aby materiály predkladané na HSR SR mali konečnú podobu a znenie také, ako ide na prerokovanie vo vláde SR. Požiadal sociálnych partnerov o zhodu pri tvorbe plánu s tým, že hlavnou prioritou v tomto roku je Predsedníctvo SR v EÚ.

Stanovisko za KOZ SR predniesol prezident KOZ SR pán Kollár, ktorý konštatoval, že PVV SR bolo urobené transparentne a ocenil možnosť priamo konzultovať návrhy s rezortnými ministrami. Uviedol, že dôležité bude stať sa aktívnymi účastníkmi pri jeho realizácii, hlavne v oblasti zamestnanosti, sociálnych služieb a zachovania práv, ktoré dnes máme...

Predseda OZ KOVO pán Machyna otvoril témy ako predĺženie veku odchodu do dôchodku, predčasný odchod do dôchodku, pri verejnom obstarávaní zohľadňovať firmy, ktoré majú kolektívnu zmluvu a samozrejme podporovať štandardné formy zamestnávania. Upozornil na otvorenie trhu pri verejnej cestnej doprave a s ňou súvisiace ohrozené pracovné miesta....

Stanovisko za AZZZ SR predniesol prezident AZZZ SR pán Malatinský, ktorý poďakoval za možnosť vyjadriť sa k PVV SR. Konštatoval, že škoda, že sa nepodarilo zapracovať do PVV SR konkrétnejšie záväzky a tiež nevyjadril podporu odďaľovaniu hospodárenia s vyrovnaným rozpočtom na rok 2019. Otvoril témy poľnohospodárov a potravinárov s cieľom podporiť domácu produkciu s otázkou kto to zaplatí.

Stanovisko za RÚZ predniesol prezident RÚZ pán Kiraľvarga, ktorý poďakoval za možnosť vstupovať už do prípravy PVV SR. Uspokojenie vyjadril k znižovaniu dane pre právnické osoby, ku konsolidácii verejných financií, podpory priemyslu. Požiadal o riešenie energetickej bezpečnosti v rámci krajín V4, o znižovanie cien elektrickej energie, o udržanie tempa výstavby dopravnej infraštruktúry.RÚZ je pripravená kooperovať pri implementácii PVV SR.

Prvý viceprezident RÚZ pán Sirota privítal, že PVV SR obsahuje aj konkrétne čísla na rozdiel od predchádzajúceho PVV SR. Informoval, že nastal posun v rokovaniach s AZZZ SR a ak to bude možné, bude RÚZ a AZZZ SR formulovať spoločné stanoviská na rokovaní HSR SR, čo môže skvalitniť a urýchliť proces rokovania. Ďalej uviedol, či 10% zníženie nezamestnanosti je dostatočne ambiciózny cieľ, keďže sme ho dosiahli už v súčasnosti. Vyjadril z časti aj obavu nad ustanoveniami, ktoré sú vágne formulované ako napr. Vláda zváži, posúdi, prehodnotí, že nebude možné urobiť kvalifikovaný odpočet takýchto opatrení. Položil otázku, čo znamená primerané zvyšovanie minimálnej mzdy, požiadal, či by nebolo možné formulovať primerané a predvídateľné zvyšovanie minimálnej mzdy. Ďalej privítal prihlásenie sa k nezostrovaniu pravidiel, nad rámec európskej legislatívy, tzv. gold plating. Požiadal o možnosť zapracovať pravidlo vyjadriť sa v rámci tripartity aj k poslaneckým návrhom a otvoril tému inteligentný priemysel, informatizácia spoločnosti a s tým súvisiaci nedostatok odborníkov s informatickou, robotickou a automatickou špecializáciou a to aj regulovanou migráciou z tretích bezpečných krajín, napr. z Ukrajiny.

Na záver upozornil na čiastočnú nevyváženosť v materiály, kde síce presne vieme koľko mostov zrekonštruujeme, ale nevieme koľko peňazí dáme na vedu a výskum.

Predseda vlády SR reagoval na možnosť prerokovania poslaneckých návrhov, že ak návrh prejde do druhého čítania, dostáva sa na úroveň vládneho návrhu a musí ísť do MPK. Predseda vlády požiadal ministrov aby na rokovaní vlády zaujali stanovisko k predneseným návrhom zo strany sociálnych partnerov.

Stanovisko za ZMOS predniesol prvý podpredseda ZMOS pán Dvonč, ktorý predsedovi vlády zablahoželal k zloženiu vlády a uviedol, že pred parlamentnými voľbami ZMOS predložilo svoje priority politickým stranám. Nie všetky predstavy sa dostali do PVV SR. ZMOS rokovalo s MŠVVŠ SR, MF SR, MPSVR SR a podpredsedom vlády pre investície. Otvoril témy investičná výnimka z limitov, vytvorenie legislatívno-technických predpokladov na zapojenie miest a obcí do systému štátnej pokladnice, môže spôsobovať napätie v území; povinné financovanie zdravotníckych úkonov v sociálnych zariadeniach, rozvoj cestovného ruchu nielen v kúpeľných mestách, prehodnotenie vplyvu miestnych daní na podnikanie v poľnohospodárstve, by malo byť nielen z pohľadu podnikateľského prostredia, ale aj z praktického života na vidieku, prístup k marginalizovaným skupinám, riešenie hazardu v mestách a obciach.... ZMOS svoje námety a pripomienky zašle aj písomne.

Na uvedené reagoval predseda vlády, že vzťah ZMOSu a vlády je špecifický a treba sa stretnúť a nastaviť priority medzi štátom a samosprávou. Nadviaže sa na dobrú spoluprácu z minulosti. Predseda vlády je pripravený na stretnutie.

Viceprezident AZZZ SR pán Machunka požiadal o zníženie administratívnej záťaže podnikateľov v tom smere, aby sa odstránila povinnosť predkladať potvrdenia, dokumenty,... tie, čo má štát už k dispozícii (register trestov,...). Dal na zváženie, či by nebolo možné prehodnotiť výber DPH až po jej zaplatení.

Predseda vlády konštatoval, že uvedené bude požadovať audit všetkých právnych predpisov.

Prvý viceprezident RÚZ pán Sirota upozornil, že chýbajú špecialisti na IT a rekvalifikácie nepostačujú, stále silnejú požiadavky aby SR zvážila možnosť regulovanej migrácie pre vysokokvalifikovanú pracovnú silu. Požiadal, či by nebolo možné zapracovať túto požiadavku do PVV SR.

**Záver:**

**Predseda vlády konštatoval, že vláda SR má záujem pokračovať v kvalitnom sociálnom dialógu, očakáva, že sociálni partneri budú čo najbližšie pri realizácii PVV SR. Ocenil, že sociálni partneri boli aktívni už pri príprave PVV SR a vláda SR otvára dvere pre sociálnych partnerov pri príprave návrhov zákonov. Konštatoval, že sme stabilnou krajinou a chceme ísť spoločne do prípravy Predsedníctva EÚ.**

Okamžite po schválení PVV SR a vyslovení dôvery vláde budú spustené všetky procesy, vláda vymenuje zástupcov štátu v HSR SR a začne sa štandardne rokovať.

Predseda vlády SR poďakoval prítomným za účasť a ukončil neformálne rokovanie.

Zapísala: Andrea Strečková